**Manje je više**

**(Laička kolumnica [165])**

**Glosa o vjetru**

U ovonedjeljnoj evanđeoskoj perikopi (Mk 13, 24-32) Isus spominje posljednja vremena. Zgusnutost opisa *Sudnjeg dana* pobuđuje eshatološko promišljanje. Rado ga, željan poticajna tumačenja, prepuštam poznavateljima biblijske teologije. Laički se pak, nošen vjerotvornom i vjetrolikom *silinom* preobrazbene moći **Sina Čovječjega**, zaustavljam na 27. retku: *I razaslat će anđele i sabrati svoje izabranike sa četiri vjetra, s kraja zemlje do na kraj neba.*

Otkako dišem, volim *vjetar*. Moj nešto stariji drug iz djetinjstva od šuškava mi je papira pravio aviončiće koje sam, kad zapuše nestašni vjetrić, razdragano bacao naokolo, trčkarajući s pjesmom na usnama prostranom avlijom u živahnoj nadi da ću ga bosonog *nagaziti* na travnatom tlu i ponovno ga prepustiti obijesno pirkajućem prijatelju. Bio je to koristan način razbistrujuće igre što me je činila pokretljivim, slobodnim u osvajanju manevarskog prostora, a uhu ugodno *ćarlijanje* i razgaljujuće *milovanje* po licu prožimalo me pročišćujućom vedrinom duha koju smatram temeljnom crtom svoga karakternog ustrojstva. Nije čudo da sam u sedmom razredu osmoljetke u prvoj literarno nezanemarivoj pjesmi povjerio vjetru opredijeljenost za bolji svijet.

Bez vjetra tuguju jedrenjaci, propadaju mlinovi, miruju vjetrenjače. Bez vjetra nema svježeg zraka ni suhog rublja. Bez vjetra ne šumi lišće, ne leprša pelud, ne dižu se morski valovi. Ne gubim iz vida razorne katastrofe što ih odnedavno izazivaju tropske oluje i bezobzirni uragani. Dragi nam Bog *ostavlja* slobodu volje i djelovanja, a *priroda* nas poput nepodmitljive savjesti oštro opominje.

Prijateljstvo s vjetrom dijelim s **Tinom Ujevićem**. U pjesmi *Mistični glasonoše* čitamo:

*Kadikad odleti list, nađe se kesten na tlima, / i šišarica bora pred padom mlako se klima, / a iz mijeha pun obzira uglazbljen vjetar puše, / samo za one koji su čistoćom izoštrili čula; / vjetar, i dah, i duh, i ćuh povrh obala, zidina, kula.*

Milosrdni Bože, produbi vjeronosno drugovanje s Vihorom koji puše kako Ti hoćeš!

Sead Ivan Muhamedagić